इस्लामाबाद: डोनाल्ड ट्रंप की अगुवाई वाली मौजूदा अमेरिकी सरकार ने पाकिस्तान को मिलने वाले आर्थिक पैकेज पर रोक लगाई तो पड़ोसी चीन उसकी मदद को आगे आया है. पाकिस्तान के वित्त मंत्री असद उमर ने मंगलवार को कहा कि चीन ने सहायता पैकेज के जरिये देश की वित्तीय समस्या को दूर करने में उच्चस्तरीय मदद करने का वादा किया है. प्रधानमंत्री इमरान खान की हाल ही में संपन्न हुई चीन यात्रा के बारे में उमर ने विदेश मंत्री शाह महमूद कुरैशी के साथ मीडिया को जानकारी दी. दोनों ही मंत्री चीन गए प्रतिनिधिमंडल का हिस्सा थे. उमर ने कहा कि चीन के द्वारा जताई गई प्रतिबद्धता के बाद पाकिस्तान के भुगतान संतुलन का मुद्दा प्रभावी तरीके से सुलझ गया है.